section_heading: Vojna karijera
paragraph_text: Zeynek je srednju školu završio 1891. u Troppauu, te se nakon završetka iste odlučio za vojni poziv. Pohađa Terezijansku vojnu akademiju u Bečkom Novom Mjestu, nakon čega je raspoređen na službu u 3. pješačku pukovniju. Nakon tri godine službe u navedenoj pukovniji, 1897. upisuje Ratnu akademiju koju završava u listopadu 1899. godine. Potom služi kao osobni pomoćnik Friedricha von Beck-Rzikowskog, te u 95. pješačkoj pukovniji u Lembergu. U studenom 1903. premješten je u Prag gdje služi u stožeru 9. pješačke divizije. Tu upoznaje i svoju buduću suprugu Alice von Zdekauer. U veljači 1906. raspoređen je na službu u operativni odjel Glavnog stožera gdje sudjeluje u izradi ratnih planova za slučaj ratova s Italijom, Rusijom, pa čak i tadašnjom saveznicom Njemačkom. Godine 1908. sudjeluje u planiranju operacija tijekom Aneksijske krize. U svibnju 1910. promaknut je u čin bojnika, dok je u svibnju 1912. imenovan načelnikom stožera 8. pješačke divizije. Od studenog 1913. zapovijeda bojnom u 2. tirolskoj pukovniji carskih strijelaca. Istodobno s tm imenovanjem unaprijeđen je u čin potpukovnika.